Ерчэн Темболэт Хъусен и къуэр
Къэбэрдей-Балъкъэр Республикэм хэщIыныгъэшхуэ игъуэтащ — и ныбжьыр илъэс 59-м иту зэуэзэпсэу лIащ къэрал, хозяйствэ лэжьакIуэ цIэрыIуэ Ерчэн Темболэт Хъусен и къуэр.
Ерчэн Темболэт 1958 гъэм мазаем и 24-м КъБР-м щыщ Аруан районым хыхьэ Нарткъалэ къыщалъхуащ.
1978 гъэм Аруан районым щыщ Чернэ Речкэ къуажэм щыIэ «Ленинский путь» колхозым бригадирым и дэIэпыкъуэгъуу лэжьэн щыщIидзащ. Совет Армэм къулыкъур щрихьэкIри, 1983 гъэм колхозым игъэзэжащ икIи жыг хадэ зыгъэкI бригадэм и унафэщIу лэжьащ.
1992 — 1998 гъэхэм Ерчэн Темболэт Чернэ Речкэ къуажэм дэт «ЗЭТ» ерыскъы комбинатым и генеральнэ директору щытащ. 1988 — 2002 гъэхэм КъБР-м и Аруан районым и щIыналъэ администрацэм и Iэтащхьэу, 2002 — 2004 гъэхэм Къэбэрдей-Балъкъэр Республикэм ерыскъы промышленностымрэ сырьем елэжь промышленностымкIэ и министру лэжьащ. 2004 гъэм абы республикэм щыяпэ «ЗЭТ» агропромышленнэ концерн къызэригъэпэщащ икIи къыкIэлъыкIуэ илъэсищым а IуэхущIапIэм и унафэщIу щытащ. 2007 — 2010 гъэхэм Ерчэн Темболэт Къэбэрдей-Балъкъэр Республикэм мэкъумэш хозяйствэмкIэ и министру, 2010 — 2012 гъэхэм Къэбэрдей-Балъкъэр Республикэм и Правительствэм и УнафэщIым и къуэдзэу щытащ. Абы къыщегъэжьауэ иужьрей зэманым къэсыху Ерчэн Темболэт «ЗЭТ» концерн» жэуап зэхэгъэщхьэхукIа зыхь зэгухьэныгъэм и унафэщIхэм я Iэтащхьэу къекIуэкIащ.
Ерчэн Темболэт республикэм и жылагъуэ-политикэ гъащIэм жыджэру хэтащ. Ар Аруан районым щIыпIэ унафэр зегъэкIуэнымкIэ и советым и депутату, КъБР-м и Парламентым ЛIыкIуэхэмкIэ и Советым и депутату хахащ.
Абы ехъулIэныгъэ хэлъу иригъэкIуэкIащ мэкъумэш IэнатIэм и экономикэм пыщIа щIэныгъэ къэхутэныгъэхэр икIи экономикэ щIэныгъэхэм я доктор диссертацэр пхигъэкIащ. ЩIэныгъэмрэ гъуазджэмкIэ Петровскэ академием, ИнформатизацэмкIэ дунейпсо академием я действительнэ члену щытащ. Бгъэдэлъ фIыщIэм папщIэ Урысей Федерацэм, Къэбэрдей-Балъкъэр Республикэм я наградэ лъапIэхэр къратащ.
Ерчэн Т. Хъу. хьэлэлы- гъэрэ пэжыгъэрэ зыхэлъ цIыхут, Iуэхум, езыр щалъхуа республикэм езэш имыщIэу ятелажьэрт. Абы пщIэшхуэ къыхуащIырт и лэжьэгъухэм, Къэбэрдей-Балъкъэрым щыпсэухэм.
ЦIыху хьэлэмэт, ныбжьэгъу пэж Ерчэн Темболэт Хъусен и къуэр дэ зэи тщыгъупщэнкъым.
КIуэкIуэ Ю. А., Егоровэ Т. Б., Мусуков А. ТI., Канунников В. А., Алэкъей А. М.,
Алътуд Ю. Къ., Амщокъуэ Ф. Къ., Апажэ А. Къ., Ахъуэхъу Т. В., АфэщIагъуэ М. Хь.,
Быкъыш Р. Хь., Берд Хь. А., Быф А. Ж., Бозий Н. М., Бэлэтокъуэ В. Хь., Геккиев З. Д.,
Джэш В. М., Гуэбэшы З. А., Говоров С. А., Губин Г. С., Емуз Н. Гъу., Жанатаев С. А.,
Жыджэт А. А., Залиханов М. Ч., Зумакулов Б. М., Геляхов А. С., Къалэ З. А.,
Къэрмокъуэ Хь. М., Къуэдзокъуэ М. М., Куэщей А. Д., Марьяш И. Е.,
Ульбашев М. М., Маслов Н. А., Нэхущ З. А., Пэнагуэ М. А., Рахаев Б. М.,
Сэхъурокъуэ Хь. Хь., Сэхъу В. Къ., Тату Къ. Б.,
Тау П. Къ., Тюбеев А. И., Хьэщхъуэжь А. Б.
Къэбэрдей-Балъкъэр Республикэм и Парламентым и депутатхэмрэ КъБР-м и Парламентым и Аппаратым и лэжьакIуэхэмрэ гущIыхьэ ящыхъуащ Ерчэн Темболэт Хъусен и къуэр зэрылIар икIи абы и Iыхьлыхэмрэ и благъэхэмрэ яхуогузавэ.
Джэрмэншык къуажэм и Администрацэмрэ Ветеранхэм я советымрэ «Эрпак» акционер зэгухьэныгъэ зэхуэщIам и генеральнэ директор Ерчэн Жамболэт Хъусен и къуэм хуогузавэ абы и къуэш Ерчэн Темболэт Хъусен и къуэр зэрылIам къыхэкIыу.
